|  |
| --- |
| **6. โครงการในอนาคต** |

 ในปี 2560 บริษัทได้ลงทุนซื้อที่ดินขนาด 29 ไร่ ที่จังหวัดนนทบุรีเพื่อใช้เป็นที่ตั้งของโรงงานแห่งใหม่ ตอบสนองต่อแผนธุรกิจและการขยายกำลังการผลิตในระยะยาว ต่อมาในปี 2561 บริษัทได้เริ่มลงทุนก่อสร้างโรงงานอาคารผลิตผงเชื่อมทองแดงบนที่ดินแห่งใหม่ดังกล่าว เพื่อขยายกำลังการผลิตและเพื่อสร้างเป็นโรงงานผลิตผงเชื่อมทองแดงแห่งใหม่ที่มีประสิทธิภาพและมีสภาพแวดล้อมที่เหมาะสมมากยิ่งขึ้น โดยบริษัทลงทุนในที่ดินและอาคารสิ่งปลูกสร้างดังกล่าว ด้วยการระดมทุนผ่านการกู้ยืมเงินจากสถาบันการเงิน และจากการใช้กระแสเงินสดในบริษัทเอง

ในปี 2563 - ไตรมาสที่ 2 ปี 2564 บริษัทมีแผนการลงทุนต่อเนื่อง โดยวางแผนที่จะก่อสร้างโรงงานอาคารผลิตสินค้ากลุ่ม “หลักดิน (Ground Rod)” ซึ่งเป็นแท่งเหล็กชุบด้วยทองแดง ขนาดเส้นผ่านศูนย์กลางตั้งเต่ 12.7 มิลลิเมตร ขึ้นไป และมีความยาวมาตรฐานไม่น้อยกว่า 2.40 เมตร เป็นส่วนประกอบที่สำคัญของระบบต่อลงดิน (Grounding Syste) กล่าวคือ ใช้หลักดินปักลงพื้นดินเพื่อทำหน้าที่หลักในการนำเอากระแสไฟฟ้าส่วนเกินลงสู่พื้นดิน นอกจากนี้ หลักดินยังสามารถใช้เป็นส่วนประกอบของระบบป้องกันฟ้าผ่า (Lightning Protection System หรือ LPS) เรียกว่า แท่งล่อฟ้า (Air Terminal) ทำหน้าที่เป็นจุดรับกระแสฟ้าผ่าเพื่อส่งกระแสไฟฟ้าไปยังตัวนำลงดิน

 ปัจจุบัน บริษัทสามารถผลิตสินค้ากลุ่มหลักดินได้ไม่เกิน 120,000 เส้นต่อปี โดยในปัจจุบันบริษัทใช้กำลังการผลิตไปแล้วประมาณร้อยละ 80 และสามารถรองรับการผลิตหลักดินได้ถึงปี 2564 เท่านั้น ในขณะที่ยอดขายหลักดินซึ่งเป็นผลิตภัณฑ์หลักที่สำคัญของระบบต่อลงดิน และระบบป้องกันฟ้าผ่ามีการเติบโตอย่างต่อเนื่อง นอกจากนี้ สายการผลิตหลักดินซึ่งตั้งอยู่ที่โรงงานตำบลบางเลน อำเภอบางใหญ่ จังหวัดนนทบุรี เป็นกระบวนการผลิตแบบเก่า และมีพื้นที่สำหรับการผลิตค่อนข้างจำกัด ดังนั้น บริษัทจึงเห็นสมควรให้มีการย้ายสายการผลิตหลักดินไปยังโรงงานใหม่ตำบลไทรใหญ่ อำเภอไทรน้อย จังหวัดนนทบุรี โดยจัดสรรพื้นที่ 9 ไร่ สำหรับสายการผลิตหลักดิน รวมทั้งจัดให้มีการออกแบบและปรับปรุงกระบวนการผลิตใหม่ทั้งหมด คาดว่าจะส่งผลให้บริษัทสามารถลดต้นทุนการผลิตลงจากรูปแบบการผลิตในปัจจุบัน ยิ่งไปกว่านั้น การย้ายสายผลิตไปยังโรงงานใหม่ส่งผลให้กำลังการผลิตหลักดินของบริษัทเพิ่มขึ้นเป็น 240,000 เส้นต่อปี หรือเพิ่มขึ้น 1 เท่าของกำลังการผลิตในปัจจุบัน ซึ่งจะสามารถตอบสนองความต้องการของลูกค้าที่เพิ่มมากขึ้นในอนาคต

 การลงทุนในสายการผลิตหลักดินใหม่จะใช้เงินลงทุนประมาณ 68 ล้านบาท ส่วนแหล่งเงินทุนที่จะใช้ลงทุนเพิ่มเติมสายการผลิตหลักดิน บริษัทมีแผนที่จะใช้เงิน กระแสเงินสดจากการดำเนินงาน และจากการะดมทุนจากการเสนอขายหุ้นเพิ่มทุนครั้งแรกต่อประชาชน (IPO) ในครั้งนี้ โดยบริษัทคาดว่าจะสามารถเริ่มก่อสร้างและติดตั้งเครื่องจักรภายในปี 2563 และเริ่มดำเนินการผลิตเชิงพาณิชย์ได้ในกลางปี 2564